
Nr.32071/11.12.2025
CARTA DREPTURILOR BENEFICIARULUI DE SERVICII SOCIALE 
ADĂPOSTUL DE NOAPTE
Prezenta Cartă stabilește drepturile fundamentale ale persoanelor beneficiare ale serviciilor oferite în cadrul Adăpostului de noapte, în conformitate cu legislația națională privind asistența socială, protecția persoanelor vulnerabile și standardele minime de calitate. 

1. Dreptul de a avea acces la serviciile Adăpostului de noapte
Beneficiarul are dreptul:

· Să fie primit în adăpost în condițiile prevăzute de regulamentul intern și de legislație,

· Să primească sprijin de urgență, în funcție de capacitatea centrului,

· Să nu fie discriminat la acces pe criterii de sex, etnie, religie, vârstă, dizabilitate, orientare sexuală, statut socio-economic sau situație juridică.

2. Dreptul la demnitate și respect
Beneficiarul are dreptul:

· Să fie tratat cu respect, empatie și profesionalism,

· Să nu fie supus umilințelor, abuzului verbal, emoțional, fizic sau tratamentelor degradante,

· Să i se respecte identitatea, valorile și particularitățile personale.

3. Dreptul la siguranță
Beneficiarul are dreptul:

· La un mediu cât mai sigur pe durata șederii în adăpost,

· La protecție împotriva violenței, agresiunilor, intimidărilor și hărțuirii,

· Ca regulile de siguranță și ordine interioară să fie aplicate în mod egal tuturor.

4. Dreptul la  confidențialitate
Beneficiarul are dreptul:

· Ca datele sale personale să fie protejate și folosite strict în scopurile prevăzute de lege,
· Ca informațiile privind situația sa personală să nu fie divulgate fără consimțământ, cu excepțiile legale.
5. Dreptul la informare
Beneficiarul are dreptul:

· Să primească informații clare despre serviciile oferite, regulile adăpostului și durata șederii,
· Să cunoască drepturile și obligațiile sale,
· Să fie informat despre posibilitățile de reinserție socială, servicii medicale, sociale sau suport disponibile în comunitate.
6. Dreptul la condiții adecvate de igienă și confort minim
Beneficiarul are dreptul:

· La un pat, lenjerie curată și acces la grupuri sanitare,
· La posibilitatea de a se igieniza,
· La articole de igienă de bază, în limita disponibilităților centrului.

7. Dreptul la servicii sociale și îndrumare
Beneficiarul are dreptul:

· Să primească sprijin din partea personalului de specialitate (asistent social, lucrător social, îngrijitor etc.),
· Să primească informații și orientare privind obținerea actelor, accesarea altor servicii, suport pentru reintegrare,
· Să beneficieze de consiliere de specialitate, atunci când este nevoie și disponibilitate.
8. Dreptul de a sesiza și de a depune reclamații
Beneficiarul are dreptul:

· Să formuleze plângeri sau sesizări privind condițiile, respectarea regulilor sau atitudinea personalului,
· Să primească răspuns în termenele prevăzute de procedurile interne și de legislație,
· Să nu fie sancționat pentru formularea unei reclamații.
9. Dreptul la nediscriminare
Beneficiarul are dreptul:

· La tratament egal,
· La acces echitabil la resursele și serviciile centrului,
· La protecție împotriva oricărei forme de segregare sau excludere.
10. Dreptul la respectarea regulamentului într-un cadru corect 

Beneficiarul are dreptul:

· Ca regulile adăpostului să fie aplicate în mod uniform și nediscriminatoriu,
· Ca eventualele măsuri de limitare a accesului să fie motivate și explicate.
